
   DR.ING.GHEORGHE CIUHANDU

REFERAT
cu privire la alocarea sumei de 87.000 lei în vederea participării Municipiului Timişoara la evenimentul „Ruga Bănăţeană la Dijon” dedicat promovării Municipiului Timişoara şi Regiunii Banat la Dijon, în Burgundia, Franţa
Societatea Culturală Banatul, titulara mărcii culturale „Ruga Bănăţeană”, în colaborare cu Asociaţia Culturală Franco-Română din Dijon, Primăria oraşului Dijon, Consiliul General Burgundia şi Consiliul General Côte d’Or, organizează „Ruga Bănăţeană la Dijon”, Franţa, în perioada 2-4 septembrie 2011, eveniment dedicat Regiunii Banat. Evenimentul se va desfăşura în Grădina Darcy din Dijon şi are drept scop promovarea Regiunii Banat în Burgundia prin prezentarea mai multor caracteristici ale Banatului: cultura, folclorul, tradiţiile, turismul, economia.
Cu acest prilej, organizatorii „Rugii Bănăţene la Dijon” au adresat Municipiului Timişoara, la fel ca şi în anul prededent, invitaţia de a participa cu reprezentanţi la toate secţiunile evenimentului: culturală, folclorică, turistică şi o misiune economică exploratorie.
La Ruga Bănăţeană de la Dijon sunt invitaţi şi reprezentanţi ai Consiliului Judeţean Timiş, Consiliului Judeţean Caraş Severin, Consiliului Judeţean Arad, Primăriei Reşiţa, Camerelor de Comerţ şi Industrie din judeţele bănăţene, operatori de turism, ş.a.
La acest eveniment Municipiul Timişoara va dispune de un stand în cadrul căruia va putea expune şi distribui gratuit materiale de prezentare şi promovare a Timişoarei şi a Banatului. De asemenea, va dispune de spaţii pentru expunerea şi/ sau vânzarea de produse de artizanat românesc, specifice zonei Banatului, precum şi pentru o expoziţie de fotografii despre atracţiile turistice ale Timişoarei şi Banatului. 

În cadrul zilelor Rugii Bănăţene de la Dijon se vor organiza şi o serie de manifestări artistice la care Municipiul Timişoara va participa cu Ansamblul Folcloric „Timişul” al Casei de Cultură a Municipiului Timişoara pentru care organizatorii vor asigura cazarea şi masa pe durata şederii la Dijon.
Pe lângă manifestările artistice, vor avea loc şi o serie de acţiuni de promovare şi întâlniri cu oficialităţi ale oraşului Dijon, precum şi ale regiunilor Burgundia şi Côte d’Or, prin care se urmăreşte creşterea gradului de informare a cetăţenilor francezi cu privire la oportunităţile oferite de Timişoara şi de zonă. 
În acest sens, este necesară deplasarea la Dijon în Franţa, în perioada 1-6 septembrie 2011, a unei delegaţii de reprezentanţi ai Municipiului Timişoara de aproximativ 40 de persoane. Din delegaţie vor face parte reprezentanţi ai conducerii Primăriei Municipiului Timişoara, consilieri locali, directori şi funcţionari din cadrul Primăriei, reprezentanţi ai Infocentrului Turistic, precum şi Ansamblul Folcloric „Timişul” al Casei de Cultură a Municipiului Timişoara, care îşi propun să prezinte Timişoara şi Banatul, ceea ce va  contribui la promovarea oraşului şi a zonei, atragerea de turişti şi va putea avea în viitor un impact pozitiv asupra dezvoltării economice a Municipiului Timişoara şi a zonei.

„Ruga Bănăţeană la Dijon” va aduce un plus de imagine oraşului Timişoara, va constitui o posibilitate de promovare a valorilor locale şi a evenimentelor (multi)culturale care se desfăşoară în oraşul nostru şi de asemenea, este un bun prilej de întărire a bunelor relaţii dintre Dijon şi Timişoara. Participarea la evenimentul amintit ar crea un cadru favorabil pentru afirmarea potenţialului multicultural, turistic şi economic al Timişoarei şi al zonei Banatului.
Pentru participarea la Ruga Bănăţeană din Dijon, s-a estimat că va fi necesară suma de 87.000,00 lei, pentru acoperirea următoarelor cheltuieli: transport, diverse taxe, cazare, diurne, asigurări medicale, editare şi achiziţie de materiale de informare şi promovare a Municipiului Timişoara şi alte cheltuieli necesare participării la eveniment, conform estimării din Anexă.
Menţionăm că organizatorii vor asigura cazarea şi masa pentru membrii delegaţiei pe durata şederii la Dijon, iar Municipiul Timişoara va suporta costurile ocazionate de transport, diurnă, asigurări medicale, cazare pentru zilele de dus/ întors şi promovare.
Având în vedere cele expuse mai sus, 

    Propunem:
(1) Aprobarea alocării sumei de 87.000,00 lei din bugetul local pentru acoperirea cheltuielilor implicate de participarea Municipiului Timişoara la „Ruga bănăţeană la Dijon”, Franţa, în luna septembrie 2011, conform estimării din Anexă. 
(2) După participarea la eveniment, Direcţia Dezvoltare din cadrul Primăriei Municipiului Timişoara se obligă să prezinte Consiliului Local al Municipiului Timişoara o informare privind efectuarea cheltuielilor. Justificarea şi decontarea cheltuielilor se vor realiza numai pe bază de acte doveditoare, conform legii. 

